لسه فاكر

لسه فاكر
 كلماتها 
لسه فاكر قلبي يدي لك امان

ولا فاكر كلمه هتعيد اللى كان

ولا نظره توصل الشوق والحنان

لسه فاكر كان زمان .. كان زمان

كانت الايام فى قلبي دموع بتجري

وانت تحلا لك دموعي وهيا عمري

ياما هانت لك وكانت كل مره

تمحي كلمه من آمالي فيك وصبري

كلمه كلمه لما راح الهوا ويا الجراح

واللي قاسيته فى ليلي اتنسا ويا الصباح

والنهارده الحب والشوق والحنان

لما تسألني أقولك كان زمان..كان زمان

لسه فاكر كان زمان .. كان زمان

ياما حليت لك آهات قلبي وهيّا

من قساوتك انت والأيام عليّا

كنت تسمعها نغم واسمع صداها

نار تدوب حبنا شويه شويه

النغم رجعت حلاوته لقلبي وفضل لك قساوته

و الهوا اللى هان عليّا ابتديت تعرف غلاوته

النهارده الحب و الشوق و الحنان

لما تسألني أقولك كان زمان. .كان زمان

لسه فاكر كان زمان .. كان زمان

والليالي كنت بتسمي الليالي

لعبة الخالي وهي عمر غالي

كنت ابات أسأل عليك ظني ودموعي

وانت متهني بحيرتي وانشغالي

قل لي إيه قصدك معايا

بعد ما عرفنا النهايه

إنت إيه مشتاق لحبّي

ولّا لدموعي و أسايا

لما تسألني أقول لك كان زمان. .كان زمان

لسه فاكر كان زمان ..كان زمان
 شوف كمان 

ليستة اغانى ام كلثوم

تصنيف:اغانى باللغه المصريه
تصنيف:اغانى ام كلثوم
تصنيف:كلمات اغانى